Hoolekogu koosoleku protokoll nr 1 2018/2019 õppeaastal
Hoolekogu koosolek  26.09.2018 kell 18.00 –  20.30 Kuusalu keskkooli lugemissaalis

Osalesid: Kaisa Kajo (lapsevanemate esindaja), Indrek Link (lapsevanemate esindaja), Kerli Palu (lapsevanemate esindaja), Vello Sats (direktor), Aili Kontus (õppealajuhataja), Ingrit Keerma (õpetajate esindaja), Margit Vunk (õpetajate esindaja), Anu Kirsman (vallavalitsuse esindaja), Kärt Kirsimaa (külaline), Sirje Paunel (majandusjuhataja), Elge Lätt (peakokk).
Puudusid: Viljar Moorits (lapsevanemate esindaja), Rasmus Merivoo (lapsevanemate esindaja).
Koosoleku päevakord
	1. Garderoob ja lõunasöök 

- Garderoob (kas ja millised probleemid on, mis põhimõtetel on kapid jaotatud)

- Lõunasöök (kuidas õpilased ajaliselt ja füüsiliselt sööma mahuvad, lapsevanema vastavateemaline pöördumine)

2. Kokkuvõtted täiendavast õppetööst, hinnangu andmine õ/a tulemustele, põhieesmärgid

- Kokkuvõtted täiendavast õppetööst, klassikursuse kordajad

- Hinnangu andmine 2017/18. õ/a tulemustele

- Põhieesmärgid 2018/19. õ/a.

3. 2019. aasta eelarve projekt.

4. Õppekava muudatused.

5. Nõusoleku andmine HTM-i kehtestatud koolivaheaegade muutmiseks.

6. Muud küsimused:

- Kooli ülevaade, kui palju 2018.a põhikooli lõpetajatest jätkab keskkoolis ja palju tuli lapsi keskkooli ossa Kolga koolist.

- Hariduse arengukava koostamisest – mis plaanid sellega on. (Anu Kirsman) 
- Kuidas moodulite kasutuselevõtt on sujunud (kas ollakse rahul, mis on puudused, kas mõne ruumi nt lugemissaali on saanud selle tulemusel eesmärgipärasesse kasutusse võtta).


	


Indrek Link: Pidime tegema päevakorras mõned muudatused, garderoobi ja lõunasöögi teema on tõstetud esimeseks, et majandusjuhataja ja peakokk saaksid peale seda ära minna. Meil on ka uus liige hoolekogus – õpilaste esindaja Kärt Kirsimaa. Anu Kirsman: Ta on veel vallavalitsuse poolt kinnitamata. Vello Sats: Mina tegin vallavalitsusele taotluse kohe, kui õpilaste esindaja vahetusest teada sain. Kuna vallavalitsus ei ole veel hoolekogu koosseisu muudatust kinnitanud, saab ta osaleda külalisena.

1. Garderoob 
Indrek Link: Garderoobiteema on tõstatatud pigem ennetavalt, kuna eelmisel aastal olid mõned probleemid. Kas sel aastal on probleeme garderoobikappidega? Sirje Paunel: Probleeme on, aga lahendame need oktoobrikuu jooksul. Probleem on ka sellest, et kui eelmisel aastal tuli meil esimesse klassi 68 õpilast, siis sel aastal tuli 82 õpilast ja 14 kappi jäi vähem suurematele. Neljandad klassid pidid minema suurde garderoobi. Kolmandad ja neljandad klassid said kahesed kapid. Puudu on praegu 30 kohta. Juurde saame 24 kappi. Kaheksa kappi lähevad teisele klassile, kuhu paneme kaks õpilast ühte kappi. Väiksed mahuvad sinna ära kahekesi. Probleem laheneb sellega. Esimesed kapid, mis on ostetud, on 22 aastat olnud. Arvutasime välja, et u 700 korda on ühte kapiust avatud, aga kapid on väga hästi vastu pidanud. Lapsed praegu probleemi ei näe. Kui lapsel kapi võtit polnud, sai võtmed tellitud. Uute kappidega tuleb ka kaks võtit kaasa. Kui on kaks õpilast kapis, saavad mõlemad võtme, kui on üks, jääb teine võti minu kätte. Alati saab võtmeid juurde tellida. Vello Sats: Minu poole ei ole ükski lapsevanem pöördunud kappidega seotud probleemiga. Oleme arutanud ka varianti tulevikus üldse kappidest loobuda ja teha avatud garderoobiruumid, kus on ainult nagid. See on väga lihtne ja võtab vähe ruumi. Õpilastele on muidugi hea ja mugav kapis asju hoida. Nagidega ei saa õpikuid ega muud väärtuslikku garderoobis hoida. Ideaalne oleks, kui igal õpilasel oleks oma kapp. Ootame ka volikogu poolset otsust, millised rahasummad kooli jaoks planeeritakse ja kuidas edasi minna. Osades koolides võtab garderoobitädi laste riideid vastu, kuid meil ei tule see kõne alla. Koolibusside pealt tuleb väga suur mass õpilasi korraga. Sirje Paunel: Kapid on jaotatud ka nii, et ühe klassi lastel ei ole kapid kõrvuti, siis jääb rohkem ruumi riietumiseks, kui üks klass riietub korraga. Indrek Link: Kui palju õpilased kappides õpikuid või muid asju hoiavad? Kärt Kirsimaa: Vanematest klassidest hoiavad paljud oma õpikuid, mida kodus vaja ei ole, kapis. Vello Sats: Oleme soovitanud ka lastele võimalikult palju õpikuid koolis hoida, et koolikott oleks kergem. Kerli Palu: Üks lapsevanem kurtis, et kappide alused on väga mustad. Sirje Paunel: See oli eelmise aasta probleem, praegu enam ei ole. 
2. Lõunasöök
Indrek Link: Lõunasöögi osas on Viljari meilile tulnud lapsevanema pöördumine. Küsimuseks on, kas lastele jääb piisavalt aega söömiseks. Elge Lätt: Probleem on tänaseks lahendatud. See oli paar esimest päeva. Siis ei olnud ka asi selles, et lapsed ei oleks jõudnud süüa. Tekitati probleem tühjast kohast. Kolmandat klassi ei puudutanud see üldse. Ei õpetajate ega sööklatöötajate poolt ei ole ühtegi last sööklast välja saadetud. Kõigil oli piisavalt aega söömiseks. Esimesed klassid tulid 15 minutit enne tunni lõppu sööma. Ingrit Keerma: Olen selle lapsevanemaga rääkinud. Mulle tundus, et probleem oli selles, et esimese klassi last kiirustati söömisel tagant. Esimese klassi lapsi peabki tagant kiirustama ja neile meelde tuletama, kus nad olema peavad, nad ei ole veel koolieluga harjunud. Elge Lätt: Praegu tulevad esimesed klassid 10 minutit varem enne tunni lõppu sööma – kell 10.25. Ja mõned neist lähevad viimasena sööklast välja. Vello Sats: Ideaalne oleks, et lapsed saaksid sööklas ka suhelda rohkem ja oleks suur ruum. Elge Lätt: Viimase söögivahetunni venitasime 5 minutit pikemaks. Vello Sats: Söögivahetunde ei saa rohkem pikemaks venitada. Koolibussiliinid on kõik omavahel seotud ja sõltuvad ka teistest valla koolidest, me ei saa koolipäeva enam pikemaks teha. Praegu on asi paika loksunud. Elge Lätt: Kaks neljandat klassi tõsteti üks vahetund hiljem sööma, et sööjaid paremini hajutada. Indrek Link: Minu laps on rääkinud, et suppi jääb puudu. Elge Lätt: Kui kauss laual saab tühjaks, peab tulema kööki juurde küsima. Kerli Palu: Minule rääkis ka üks lapsevanem, et 6. ja 7. klassis pidi lastel kõht tühjaks jääma. Elge Lätt: Nad ei viitsi tulla kööki juurde küsima. Kui näiteks makaronid on söögiks, tullakse palju usinamalt juurde küsima. Vello Sats: Räägime klassijuhatajatele üle, et nad tuletaksid lastele meelde, et kui toit saab otsa lauast, peab minema köögist juurde küsima. Indrek Link: Minu klassi koosolekul kerkis üles pikapäevarühma oote teema. Lapsevanemad ütlesid, et nad on valmis rohkem maksma, kui rohkem pakutaks. Elge Lätt: See läheb füüsiliselt võimatuks suuremat toitu teha. Meil on 45 minutit oote valmistamiseks. Margit Vunk: Olen märganud, et lapsed on hakanud ootena rohkem putru sööma. Kerli Palu: Kuidas hommikupudruga on? Elge Lätt: Stabiilselt on umbes 10 õpilast. Enam-vähem ühed ja samad lapsed. Kes tahab, see jõuab hommikul sööma. Vello Sats: Oleme õpetajatega arutanud, et ei tee sellest probleemi, kui laps jääb hommikupudru söömise pärat tundi hiljaks. Indrek Link: Kas hommikupuder on praegu tasuta? Sirje Paunel: Hommikupuder on tasuta. Ikka jätkame hommikupudru pakkumist. Anu Kirsman: Mis kell köök tööd alustab? Elge Lätt: Kõige hiljem 05.30. Lõpetame 14.30-15.00.

3. Kokkuvõtted täiendavast õppetööst, klassikursuse kordajad
Aili Kontus: 3 õpilast jäi klassikursust kordama, üks esimeses klassis. See oli vajalik ja õigustatud, et jätkata edasi jõudsamalt. Kaks õpilast jäid 8. klassist klassikursust kordama.  Kummalgi oli üle poole aineid, sh loovtöö sooritamata, suvel nad samuti initsiatiivi üles ei näidanud. 9. klassis ei oleks nad hakkama saanud. Kerli Palu: Miks nad ei õppinud? Aili Kontus: Meil oli tihe kontakt vanematega. Vanemad tunnistasid, et ei saa jagu. Neil oli väga palju puudumisi. Ühe poisiga neist on endiselt probleemid puudumistega. Meil on kontakt olnud lastekaitsega. Poiss elas eelmisel aastal mõne aja ka õpilaskodus. Sel õppeaastal elab kodus. Ema läheb hommikul vara tööle ning poiss ei saa hommikul üles. Vello Sats: Kodus peaks olema päevakord paigas, siis ta võiks hästi õppida. Õpilaskodus olid tal eelmisel aastal probleemid kodukorraga, ei läinud õigel ajal magama, tahtis nutitelefonis olla. Aili Kontus: Ülejäänud täiendavale õppetööle jäänud õpilased viidi üle järgmistesse klassidesse. Kerli Palu: Kas täiendavale õppetööle või klassikursust kordama jäetud laste osas toimub ka sildistamist või kiusamist koolis teiste õpilaste või õpetajate poolt? Aili Kontus: Ma ei tea, et seda oleks olnud. Kärt Kirsimaa: Meile õpetaja ütles õppeaasta algul, et kaks meie klassist jäid maha ja ei saanud hakkama. Aili Kontus: Kaks klassikursust kordama jäänud poissi on väga head suhtlejad, nendel ei ole küll probleeme olnud ei suhtlemisega ega klassiklaaslastega läbisaamisega. Kerli Palu: Kas puudujatega ei saaks rakendada mentorluse programmi vms? Aktiivsed ja tublid klassikaaslased võiksid olla suurema õe või venna rollis ja aidata. Ingrit Keerma: Olen ka üritanud õpilastele rääkida, et nad ise üritaksid kaaslasi mõjutada rohkem õppima ja koolis käima. Omaealisi kuulatakse alati rohkem. Anu Kirsman: Sellele ühele lapsele, kellega on probleem puudumistega, võiks panna psühholoogi teenuse ja õpilaskodusse elama. Kerli Palu: Kas tegemata tööd võivad olla seotud konkreetsete õpetajatega? Kas mõni õpetaja ei ole välja paistnud konfliktidega õpilastega? Vello Sats: Kui on mõni konflikt olnud, oleme leidnud sellele ka lahenduse, vajadusel vahetanud õpetajat. Ingrit Keerma: Kui õpilasel on mitmes aines tegemata tööd, siis tal ongi juba üks konfliktipundar. Vello Sats: Õpetajad ja õppeained, kus jäädi täiendavale õppetööle, on väga erinevaid. Kerli Palu: Õpetajad ja õpilased ikka lähevad konflikti. Kas ei või olla, et mõni õpetaja kukutab läbi lapse, kes talle ei meeldi? Ingrit Keerma: Sellist suunda ei ole enam ammu koolis. Me oleme koolitatud astuma esimesi samme, et lapsele vastu tulla, et aidata tal oma tööd ära teha ja klass lõpetada. Vello Sats: Õpetajad on palju koolitusi saanud ja ei ole enam sama, mis oli meie kooliajal. Ingrit Keerma: Ma arvan, et kohati on isegi liiga pehmeks mindud, lapselt võetakse omavastutuse osa ära. Indrek Link: Kui rääkida probleemide puntrast, siis lapsel, kellel on tekkinud palju tegemata töid, võib tekkida tunne, et ta ei oska kuskilt alustada, ei oska planeerida. Anu Kirsman: Neile tehakse kava ette, mida peavad tegema ja kuhu minema. Vajadusel sotsiaalpedagoog viib käekõrval, kuhu vaja. Aili Kontus: Käitumiskava koostatakse neile. Vestleme nendega. Anu Kirsman: Varem jõudsid suured puudujad koos vanemaga alaealiste komisjoni. Nüüd enam alaealiste komisjoni ei ole. Vello Sats: Varem sai suured puudujad ka hoolekogu ette kutsuda, nüüd enam ei saa, PGS-s ei ole enam seda võimalust. Kasutasime seda varem päris palju ja oli üsna mõjus. Anu Kirsman: Väga suuri puudujaid on olnud siiski üksikuid. Üks variant on kutsuda õpilane valda välja ja kaasata sinna ka hoolekogu esindaja. 
OTSUS: Vaatame järgmisel koosolekul uuesti, kuidas sellel õpilasel, kes jäi klassikursust kordama ja ikka palju puudub, läinud on.
4. Hinnangu andmine 2017/2018. õ/a tulemustele
Vello Sats: Õppenõukogu tegutsemise korras oli varem, et õppenõukogu annab hinnangu õppekasvatustööle. Nüüd enam ei ole seda nõuet, aga õpetajad on ikka tagasisidet andnud. Hinnangu annavad kooli tööle teised spetsialistid, kuid õpetajatepoolne emotsionaalne tagasiside eelmise õppeaasta kohta oli suurepärane, võrratu ja imeline.
5. Põhieesmärgid 2018/2019. õ/a
Põhieesmärgid 2018/2019. õ/a on ka kodulehelt leitavad, kui võtta lahti kooli tööplaan. Oluline eesmärk, mis meil alati on sees, et põhikooli ja gümnaasiumi lõpueksamite keskmine hinne on võrdne vähemalt vabariigi keskmisega. Iga õppeaasta lõpus vaatame eesmärgid üle ja igal aastal tuleb sinna uusi eesmärke. Indrek Link: Kuidas toimub puudumiste ennetamine? Aili Kontus: Jälgitakse väga täpselt puudumisi ja põhjuseid. Juhtub, et vanemad annavad väga kergekäeliselt tõendeid. On kohtumised vanematega. Üldiselt on meil vähe puudumisi. 

6. 2019.a eelarve projekt
Vello Sats: Eelarvel on 5 osa – gümnaasium, põhikool, kaudsed kulud, toitlustamine, õpilaskodu. Indrek Link: Kas on mingeid probleemkohti kooli vaates? Vello Sats: Panin selle kokku väga lühikese ajaga lähtudes kooli vajadustest ja soovidest. Sinna saab teha ka muudatusi. Hoolekogu peab andma arvamuse eelarve projektile. Püüdsin sinna maksimaalselt sisse panna investeeringuid, inventari taotlusi, jooksvaid kulusid. Palju aega võttis töötajate palkade sisse panemine. Meil on 88 ringitundi, 150 pikapäevarühmatundi, seal on erinevad koormusnormid ja palgad. See projekt läheb alles komisjonidesse. Kerli Palu: Ma olen aru saanud, et see, kuidas on varasemalt eelarvet koostatud, vaadatakse nüüd ümber. Anu Kirsman: Kaasamine ongi olnud juba teistel alustel. See, et kool pani ise nii detailselt eelarve kirja, see juba ongi teistmoodi. Kerli Palu: Eelmisel aastal ma küsisin, kas peaks olema seletuskiri selle kohta, kui summa eelarves sama asja kohta on järgneval aastal teistsugune. Siis selgus, et ei pea olema. Ma saan aru, et nüüd peaks olema selgitus juures, miks summad on teistsugused. Anu Kirsman: Valla allasutused pidid eelarveprojektid väga kiiresti esitama, nüüd alles hakkab töö nende numbritega. See ongi projekt. Kerli Palu: Mis arvamust me saame selle kohta anda? Anu Kirsman: Arvamus on ka see, et oleme tutvunud. Töö läheb selle dokumendiga edasi. Kerli Palu: Mis puudutab renoveerimist, siis see ei ole ühel hetkel ainult kooli probleem, seda ei lahenda ju direktor üksinda. Vello Sats: Mina toetusin investeeringute juures meie kooli tegevuskavale. Anu Kirsman: Kool on teinud praegu sellise projekti, aga mis lõpuks välja tuleb, on ikkagi volikogu kinnitada. Kerli Palu: Oluline on see, et lapsed hätta ei jääks, et neil oleks tugi, et nende probleemidele leitaks lahendus. Selle jaoks võiks raha küll juurde küsida. Anu Kirsman: Selles valdkonnas toetab ka riik väga palju. Vello Sats: Meie kool sai sel aastal HTM-st tõhustatud ja eritoe tegevustoetust 66000 eurot. Anu Kirsman: Me planeerime ka koos kõikide valla koolidega osaleda projektis „Väikelahendused HEV õpilaste integreerimiseks tavakoolidesse“. Vello Sats: Kas õuesõppepaviljon HEV lastele ei sobi sinna? Anu Kirsman: Kardan, et see ei kvalifitseeru sinna, see oleks väikeehitis. Vello Sats: See oleks ideaalne, kui oleks kooli männikus eraldi õuesõppeklass, kus saaks aastaringselt õppida. Koolis on jätkuvalt vähe võimalusi eraldumiseks hariduslike erivajadustega õpilastele, siis saaks õuesõppe paviljoni võimaluse loomisega seda puudust natukene leevendada. Kerli Palu: Nordic Houses tegi Kuusalu lasteaeda õuesõppepaviljoni. Vello Sats: Me tahaksime ikka kapitaalsemat ehitist. Meil on see ka eelarveprojektis sees maksumusega 15000 eurot. Indrek Link: Ma saan aru, et kooli soovid on eelarveprojektis sees. Oleme sellega tutvunud.
OTSUS: Oleme kooli 2019. aasta eelarveprojektiga tutvunud.

7. Õppekava muudatused
Aili Kontus: Me täidame riiklikku õppekava. Kooli õppekava peab arvestama, kui riiklik õppekava muutub. Õppekava koosneb üldosadest ja ainekavadest. Üldosas on muudetud õppekava pädevusi ja neid ümber sõnastatud. Indrek Link: Vaatan, et kultuuripädevuse arendamiseks on ette nähtud konverentsid, näitused, kontserdid, loodus- ja ajalooväärtuste rajad. Mõte on väga hea, aga kas rahaline pool ka nende jaoks olemas on? Aili Kontus: On ikka. Näiteks vald on võimaldanud igale klassile kindla summa õppekäikudeks. Vello Sats: Õppekäigud ei ole ainult raha eest. Palju on ka projektidega seotud. On ka vanemate raha eest käimisi. Aili Kontus: Uuena on õppekavasse sisse toodud digipädevus. Ainekavadest on mitmetes õppeainetes lähiaastatel veel muudatusi tulemas. Kerli Palu: Kas loetletud konverentsid, näitused, kontserdid jne on võimalused, mille hulgast võib valida, aga ei pea tingimata seal käima? Aili Kontus: Tavaliselt klassijuhataja ikka seisab selle eest, et lapsed saaksid õppekäigu. Kui on võimalus seda kasutada, siis alati kasutatakse. Anu Kirsman: Käiakse ikka hea meelega. Ingrit Keerma: Kui mul on klassile 200 eurot raha, siis kui käia mitme klassiga korraga ühe suure bussiga, on võimalik selle raha eest mitmel õppekäigul käia ja õpilasi erinevatesse huvitavatesse kohtadesse viia. Kerli Palu: Võib-olla mõni lapsevanem loeb selle läbi ja leiab, et tema laps ei ole kõike saanud, mis seal kirjas, näiteks ei ole klassiõhtut korraldatud. Margit Vunk: Nooremates klassides meil on tavaliselt klassiõhtud koolipäeva ajal. Aili Kontus: Toodud loetelu on näiteks, kõike seda korraga tegema ei pea. Vello Sats: Põhiline pädevuste kujundamine toimub erinevate õppeainete raames. Paari aasta pärast peaks tulema uus lapsesõbralikum õppekava, kus on mahtu vähemaks võetud. Ingrit Keerma: Me peame läbi iga ainetunni ka väärtusi kasvatama. Kerli Palu: Ma olen aru saanud, et kooli tuleb keegi rääkima purjetamisest ja purjetamisoskusest. Vello Sats: Väikelaevajuht Karl Kuuse tuleb rääkima. Väikelaevajuhtide koolitajatega on kokkulepe, et hakkame koolis väikelaevajuhte koolitama. Nemad esitavad mulle ka madruseõppe õppekava. Mõte on, et järgmine õppeaasta võiks pakkuda gümnaasiumiosas valikainena madruseõpet. Anu Kirsman: Huviharidusena on kõigile praegu võimalus osaleda purjetamiskursustel, väikelaevajuhikursustel. Kerli Palu: Võsu koolis näiteks on mereturvalisus jm elementaarsed oskused merel hakkama saada. Vello Sats: Projektitööna on võimalik mereturvalisuse õpet pakkuda. Anu Kirsman: Kolga koolis toimib selline ring huviringina. Vello Sats: Huviringi või valikainena oleks see suunatud kindlale õpilaste grupile. Tervele koolile mereohutuse organiseerimine oleks keeruline. Me oleme alati väga avatud uutele ringidele ja tegevustele. Huviringina võib sellise ringi avada.

8. Nõusoleku andmine HTM-i kehtestatud koolivaheaegade muutmiseks.
Indrek Link: Ma saan aru, et see puudutas õppeaasta lõpetamist juunis. Vello Sats: Haridusminister on andnud määruse, et õppetöö lõpeb 11.06.2019. Meil saaks ettenähtud 175 koolipäeva 10.06.2019 täis, kuna alustasime 01.09.2018. 20.10.2018 on meil digiõppepäev. Õppetöö võib toimuda ka väljaspool klassiruumi. 08.06.2019 ja 09.06.2019 on nädalavahetus. Siis saaksimegi lõpetada reedel 07.06.2019. Anu Kirsman: Hoolekogu peab andma nõusoleku muudatuseks. Praegu kõikide valla koolide hoolekogud arutavad seda ja siis vallavalitsus otsustab. Vello Sats: Jätkuvalt on 5 vaheaega. Õpetajad on seisukohal, et koolivaheajad on väga mõistlikult paika pandud. Indrek Link: Kes on vastu? Järelikult on kõik nõus. 
OTSUS: Hoolekogu on nõus koolivaheaegade muutmisega, et lõpetada õppetöö käesoleval õppeaastal 07.06.2019.
Anu Kirsman: Mul on palve, et järgmise õppeaasta kohta otsustaksime sellise muudatuse ära enne õppeaasta algust.

9. Kooli ülevaade, kui palju 2018.a põhikooli lõpetajatest jätkab keskkoolis ja kui palju tuli lapsi keskkooli ossa Kolga koolist.
Aili Kontus: Põhikoolis oli 45 lõpetajat. 22 neist jätkab meil. Kutsehariduses jätkab meie andmetel 17, muus gümnaasiumis 6. Mõned tugevad õpilased lähevad Tallinna eliitkoolidesse. Meile tullakse ka teistest koolidest. 11. klassi näiteks tuli meile Koselt kaks tüdrukut. Üks tüdruk tuli Rakverest 10. klassi. Vello Sats: Kutseharidus on populaarne. Meil on keskkoolis vastuvõtutingimused – keskmine hinne peab olema vähemalt 4,0. Kui on madalam, peab tegema katsed. Aili Kontus: On õpilasi, kellel on keskmine hinne üle 4,0, kuid lähevad ikka kutseharidusse, sest tahavad seda ise. Kolga koolist tuli meile keskkooli 4 õpilast – 4 poissi. Varasemalt on tuldud meile Aegviidust, sel aastal mitte. 

10. Hariduse arengukava koostamine
Anu Kirsman: Hariduse kontseptsiooni töörühm käis koos, mina tegin sellest kokkuvõtte ja esitasin vallavanemale. Augusti lõpus oli Kuusalu valla arengukava seminar. Tuli kindlus, et hariduse arengukava hakatakse muutma. Vallavalitsuse tasandil hakatakse kaaluma arengukava seminaril töörühma tehtud ettepanekuid. 02.10.2018 kinnitatakse uus komisjon – ühistegevuse ja hariduse komisjon. Selle liikmed peavad olema kindlasti hariduse arengukava muutmisesse kaasatud. Lisaks luuakse veel töögrupp hariduse arengukava muutmiseks. 

11. Kuidas on moodulite kasutuselevõtt sujunud
Kärt Kirsimaa: Need klassid on hea suurusega ja avarad. Koridor on avar. Seinad kostuvad vahel läbi. Vello Sats: Moodulites on neli uut klassiruumi 2x45 ja 2x48 m2. Õpilaste ja õpetajate töötingimused on paremad, rohkem on ruumi ja õhku. Mõned õpetajad, kes pidid enne oma töövahendeid ühest klassiruumist teise viima, said nüüd oma kabineti. Halb on see, et ruumid kostuvad läbi. Ustele saab tihendeid panna lisaks. Mõned väiksed tööd on jäänud tegemata, need tehakse ära. Oleme väga rahul, et jõudsime mooduliteni ja et esimesed klassid jäid koolimaja juurde. Selle aasta on moodulite rendiks eelarves 50000 eurot. Moodulite renti maksame natuke alla 5000 euro kuus. Moodulites on elektriradiaatorid ja õhksoojuspumbad. Ootame järgmist etappi, et 2019.a saaks koolimaja renoveerimistööde projekteerimisega alustada. 

12. Koolibuss
Indrek Link: Meil on lapsevanem pöördumine, et Kodasoo – Valkla koolibussis seisavad lapsed püsti. Kaisa Kajo: Kodasoo õpilasliini teenindab OÜ Tulisilm. Täna sõitis sellel liinil valge suur buss, millel on olemas seisukohad. Vastavalt liiklusseadusele on seisvate laste vedu keelatud asulavälisel teel sõitjate juhuveol, mille eesmärgiks on laste vedu. Näiteks ekskursioonile või õppekäigule minnes ei tohi seisvaid lapsi bussis olla. Õpilasliini näol on tegemist sõitjate liiniveoga ja seal seisvate laste vedu keelatud ei ole, kui bussil on seisukohad ette nähtud. Seisvate sõitjate puhul ei tohi aga bussi kiirus ületada 60 km/h. Varasemalt on sõitnud ka sinist värvi buss, millel seisukohti ette nähtud ei ole. Indrek Link: Septembri algul sõitis mõned päevad sinine buss. Kaisa Kajo: Sinises bussis on istekohti rohkem, võimalik, et seal mahuvad kõik lapsed istuma. Margit Vunk: Sinises bussis mahuvad lapsed istuma, aga valges mitte. Kerli Palu: Kui buss sõidab 60 km/h, kas ta siis jääb hiljaks? Anu Kirsman: Õpilased jäävad seisma tavaliselt Haavakannust. Kas buss üldse jõuab sealt koolini suurema kiiruse üles võtta? Indrek Link: Mina olen sõitnud hommikuti selle bussi taga. Sellel lõigul läheb kiirus kuni 80-90 km/h. Anu Kirsman: Sellisel juhul tuleb sellele tähelepanu pöörata. Margit Vunk: Kui palju tal tohib seisjaid olla? Kaisa Kajo: Igal bussil on iste- ja seisukohad registreerimistunnistusel kirjas. Konkreetsel valgel bussil on ette nähtud 39 istekohta ja 23 seisukohta. Indrek Link: Püstiseisjate kohtade arvust ilmselt puudu ei tule. Kaisa Kajo: Minu meelest olenemata sellest, kas buss sõidab 60 km/h või 80 km/h, turvaline see igal juhul ei ole. Anu Kirsman: Igal juhul tuleb seda öelda, et ta sõidaks 60 km/h. Indrek Link: Kui midagi juhtub, on ikkagi vahe, kas kiirus on 60 km/h või 80-90 km/h. Kaisa Kajo: Kas on teada, millal praegu kehtivad hankelepingud lõpevad? Tulevikus võiks ettepaneku teha, et õpilasliinidele uute vedajate leidmisel peaks olema tingimuseks piisav istekohtade arv bussis ja samuti turvavööde olemasolu. Anu Kirsman: Eelmisel korral see lõppes sellega, et hankesse ei tulnudki ühtegi vedajat. Kaisa Kajo: Siis tuleb ilmselt rohkem maksta. Anu Kirsman: Minu arust on lepingud kaks aastat veel, aga saan seda kontrollida järgmiseks korraks. Kaisa Kajo: Praegu võiks liini teenindavale vedajale meelde tuletada, et buss ei ületaks seisjatega 60 km/h. Indrek Link: Liiklusseaduse järgi peavad bussil ka peatuses ohutuled põlema. Minu meelest need ohutuled alati ei ole põlenud. Anu Kirsman: Kiiruseületamise ja ohutulede osas peaks politsei poole pöörduma. Ingrit Keerma: Kohti me bussi juurde ei saa teha ja ootamist tee ääres turvalisemaks me ei saa ka teha. Me ei saa selle probleemiga väga midagi teha. Kerli Palu: Saame ikka. Anu Kirsman: Me saame nõuda liiklusseadusest kinnipidamist. Bussi ootamisega Kiviaia tee peatuses me oleme varasemalt tegelenud küla tasandil. Seal ei ole bussiootepaviljoni ega bussitaskut. Tegemist on riigiteega ja seega peaks Maanteeameti poole pöörduma. Olen vallale külavanemana selleteemalise kirja saatnud konkreetsete ettepanekutega. Indrek Link: Bussi sõidukiiruse osas palume politsei abi.
OTSUS: Pöördume politsei poole, et tagada Kodasoo-Valkla õpilasliini bussijuhtide poolt liiklusseaduse nõuete järgimine.

Anu Kirsman: Nüüd on otsustatud, et 3 aastat on ühe hoolekogu koosseisu tegutsemise aeg. Täna puudutasime vallas majandusspetsialisti Madis Praksiga juba vana teemat, et koolimaja juurde oleks vaja juhatavat viita. Madis Praksi sõnul on väike silt võimalik. See silt peaks olema sel juhul vähemalt aiandi ristis. Margit Vunk: Silt peaks olema juba maanteelt maha keerates. Indrek Link: silt peaks ilmselt olema suurel teel, kui soovime, et selle järgi inimesed kohale jõuaks. Anu Kirsman: Samamoodi võiksid viidad näidata Kuusalu lasteaia poole ja muude valla oluliste objektide poole. Pool aastat kehtib senisel moel huvihariduse sõidukompensatsioon. Uus tegevuskava on tegemisel. Kärt Kirsimaa: Küsitlesime, kas õpilased tahavad koolivormi ja millist. Väga ei taheta koolivormi. Vello Sats: See oli minu palve ka õpilastelt küsida. Kerli Palu: Mis see põhjus on, et ei taheta koolivormi? Kas arvatakse, et oma riided on mugavamad? Ingrit Keerma: Esimene reaktsioon on lastel alati ei. Sageli nad ei teadvusta, mis see täpselt on. Kerli Palu: Mul on mõned tuttavad, kes käivad koolides, kus on vorm. Nad ütlevad, et see on väga hea, hommikuti ei ole kunagi probleemi, mida selga panna. Vormiga võiks alustada väiksematest klassidest, nemad kasvaksid siis koos vormiga üles. Vello Sats: On ka mõte teha vanematele elektrooniline küsitlus. Alustada võiks ühe vormielemendiga, näiteks müts, polosärk vms. Kerli Palu: Koolivormiga tekib kohe surve vanemate rahakotile. Vello Sats: Kui vorm teha heast materjalist, peab see ka vastu. Tekib ka järelturg, kui lapsed välja kasvavad. Ingrit Keerma: Kui küsitluses küsida, millised kogemused kellelgi on, siis tulevad sealt põnevad arvamused.

OTSUS: Järgmine koosolek toimub 15.11.2018 kell 18.00.

	

	


